‘Situasie in Coligny uiters plofbaar’‘n Skermskoot uit ‘n video van eNCA van die brandende huis. Die geweld wat Maandagoggend weer in Coligny in Noordwes opgevlam het nadat twee mans van die dorp op borgtog vrygelaat is, het verder uitgebrei met minstens drie huise wat aan die brand gesteek is. Een van die huise is ŉ huis op ŉ plaas langs die plaas waar die twee mans werk, terwyl ŉ tweede huis aan ŉ mediese dokter van die dorp behoort. Die VF Plus het gesê die eerste huis wat aan die brand gesteek is, behoort aan Henk Keyser, terwyl die tweede huis aan dr. Rabie Barnard behoort. Dit is nie onmiddellik aan wie ŉ derde huis, wat ook aan die brand gesteek is, behoort nie. Maroela Media het vroeër berig inwoners van Coligny het gewelddadig geraak nadat Pieter Doorewaard (26) en Phillip Schutte (34) albei vroeër op borgtog van R5 000 elk vrygelaat is. Doorewaard en Schutte word aangekla van moord op Matlhomola Jonas Mosweu (16). Die mans beweer hulle het hom en nog ŉ kind in hul werkgewer se landerye betrap waar hulle sonneblomme gesteel het. Hulle het glo vir die seuns gesê om op hul bakkie te klim om hulle na die polisiestasie te kan neem. Een seun het weggehardloop en Mosweu het agterop die bakkie geklim. Volgens die beskuldigdes het Mosweu van die bakkie afgespring toe die voertuig om ŉ draai spoed verminder het en is later aan sy beserings dood. Die staat beweer Mosweu is van die bakkie afgegooi. Betogende inwoners meen die hof se besluit om die twee mans op borgtog vry te laat is onregverdig. Volgens berigte is landerye ook aan die brand gesteek, joernaliste aangeval en die N14 afgesper, maar die polisie kon dit nie onmiddellik bevestig nie. Dr. Pieter Groenewald, leier van die VF Plus, het wel Maandagmiddag in ŉ verklaring gesê die waarnemende nasionale polisiekommissaris, genl. Khomotso Phahlane, het vanoggend aan die VF Plus die versekering gegee dat die polisie met versterkings sal ingryp om die plofbare situasie en hernieude geweldpleging in Coligny te ontlont. Volgens Groenewald het Phahlane hom die versekering gegee dat versterkings na die gebied gestuur is en dat ŉ helikopter ook ontplooi gaan word. “Ek is ook in direkte kontak met die polisiegeneraal in operasionele bevel wat my op hoogte van die verwikkelinge hou,” het hy gesê. “Die VF Plus doen ŉ beroep op politici, en veral van die ANC, om mense daarop te wys dat hulle die reg moet respekteer en nie rassistiese en populistiese uitsprake te maak soos Noordwes se premier, Supra Mahumapelo, gedoen het tydens die begrafnis van die seun nie. Die situasie is uiters plofbaar en die VF Plus wil weer daarop wys dat ŉ gemeenskap die reg het om homself te verdedig en sy eiendom te beskerm, en dit moet deur almal gerespekteer word.”